CHEWA พุ่งกระฉูด 18% ปักธงรายได้ปีนี้โต 52% หลังตุนแบ็กล็อกแน่น 2,178 ล้าน
CHEWA พุ่งกระฉูด 18% ปักธงรายได้ปีนี้โต 52% หลังตุนแบ็กล็อกแน่น 2,178 ล้าน
22 เม.ย. 2564

ผู้สื่อข่าวรายงานว่า ราคาหุ้นบริษัท ชีวาทัย จำกัด (มหาชน) หรือ CHEWA ณ เวลา 11.49 น. อยู่ที่ระดับ 1.01 บาท บวก 0.16 บาท หรือ 18.82% ด้วยมูลค่าซื้อขาย 82.98 ล้านบาท ราคาหุ้นนิวไฮในรอบเกือบ 2 ปี โดยเทียบตั้งแต่หุ้นยืนที่ระดับ 1.03 บาท เมื่อวันที่ 15 พ.ค. 62

โดยก่อนหน้านี้นายบุญ ชุน เกียรติ กรรมการผู้จัดการ CHEWA เปิดเผยว่า ในช่วงไตรมาส 1/2564 จะมีการรับรู้ยอดขายรอโอน (Backlog) ประมาณ 500 ล้านบท จากโครงการ ชีวาทัย เรสซิเดนซ์ ทองหล่อ เป็นคอนโดมิเนียม 130 ยูนิต มูลค่าโครงการ 1,000 ล้านบาท ซึ่งสร้างเสร็จใหม่ในเดือนมกราคม 2564 ที่ผ่านมา และในช่วงปลายเดือนมีนาคมนี้ โครงการ ชีวาทัย ฮอลล์มาร์ค ลาดพร้าว-โชคชัย 4 เฟส 1 เป็นคอนโดมิเนียม 435 ยูนิต มูลค่าโครงการ 1,100 ล้านบาท จะสร้างเสร็จและเริ่มทยอยส่งมอบเช่นกัน
ทั้งนี้ ณ สิ้นปี 2563 บริษัทมี Backlog ในมือมูลค่ารวม 2,178 ล้านบาท จะทยอยโอนกรรมสิทธิ์ในปี 2564 จำนวน 1,611 ล้านบาท ส่วนที่เหลือ 567 ล้านบาท จะทยอยรับรู้ในปี 2565 โดย Backlog ดังกล่าวแบ่งเป็น จากโครงการแนวราบสัดส่วน 7% และจากโครงการคอนโดมิเนียมสัดส่วน 93% นอกจากนี้ ล่าสุดบริษัทยังมีสินค้าพร้อมขาย (Inventory) ในมือรวมมูลค่า 3,500 ล้านบาท จาก 15 โครงการที่อยู่ระหว่างการพัฒนา โดยหลัก ๆ ยังคงเป็นสินค้าจากโครงการคอนโดมิเนียม อย่างไรก็ตามในปี 2564 บริษัทไม่มีแผนการเปิดตัวโครงการใหม่ ๆ เนื่องจากยังมี Inventory ที่เพียงพอสำหรับการขาย
ขณะที่ในปี 2564 บริษัทยังคงเป้าหมายรายได้รวมในปี 2564 ไว้ที่ 2,500 ล้านบาท เติบโต 52% จากปีก่อนที่มีรายได้รวม 1,643.32 ล้านบาท จากการทยอยส่งมอบโครงการอย่างต่อเนื่อง ซึ่งบริษัทมองว่าความต้องการในตลาดคอนโดมิเนียมยังคงฟื้นตัวอย่างต่อเนื่อง ขณะที่แนวโน้มความต้องการในตลาดแนวราบก็เพิ่มขึ้นเช่นกัน และเชื่อว่าจะยังคงมีความต้องการเพิ่มขึ้นต่อเนื่องในช่วง 2 ปีนี้
โดยในปี 2564 บริษัทวางเป้าหมายซื้อที่ดินใหม่ จำนวน 3 แปลง ซึ่งตั้งงบลงทุนไว้ที่ 1,350 ล้านบาท เพื่อใช้พัฒนาโครงการแนวราบ จำนวน 1 โครงการ มูลค่าโครงการประมาณ 1,600 ล้านบาท และเพื่อใช้พัฒนาโครงการคอนโดมิเนียม Low-Rise จำนวน 2 โครงการ มูลค่าโครงการรวมประมาณ 1,230 ล้านบาท ซึ่งทั้ง 3 จะเปิดตัวในปี 2565 รวมทั้งในปี 2564 บริษัทไม่มีแผนเปิดตัวโครงการใหม่ แต่จะเปิดตัวส่วนต่อขยาย (เฟส 2) ในโครงการ ชีวาทัย ฮอลล์มาร์ค ลาดพร้าว-โชคชัย มูลค่าโครงการ 900 ล้านบาท
“ปัจจุบันบริษัทอยู่ระหว่างการเจรจากับพันธมิตรที่มีที่ดินอยู่แล้ว หรือมีการพัฒนาโครงการอยู่แล้ว หรืออื่น ๆ เพื่อร่วมทุนในการพัฒนาโครงการอสังหาริมทรัพย์ทุกรูปแบบ ขณะนี้อยู่ระหว่างการพูดคุยรายละเอียดกับพันธมิตร ซึ่งบริษัทเปิดกว้างในการเจรจากับพันธมิตรต่าง ๆ ที่สนใจร่วมทุนกับบริษัท คาดว่าจะเห็นความชัดเจนในช่วงไตรมาส 3/2564 โดยการร่วมทุนกับพันธมิตร เพื่อมาต่อยอดในการพัฒนาโครงการร่วมกัน” นายบุญ กล่าว